Ina charta da Chatrina Josty a l’autura Milena Moser

Chara Milena,
Jau hai puspè maglià in cudesch. Jau era sco in uffant, sco che jau era dad uffant, in uffant engurd che prova da metter davent las dultscharias ma che na riva betg da desister.
Uschia hai jau fatg cun tes cudesch; jau hai maglià tes nov cudesch, hai maglià ina pagina suenter l’autra. 
Ed el ha gustà fitg bain, tes nov cudesch. Quai era puspè ina giada uschè in cudesch ch’ins prenda en maun e che insatgi stuess propi strair ord maun ad ins, per ch’ins laschia ir el. In cudesch, en il qual ins vesa sasez, ses agens siemis, las atgnas ideas, las atgnas amurs, las realas e cunzunt las imaginadas. 
In cudesch sco che ti tschertgas, has ti scrit en la columna da la Cosmopolitan. Jau sun era adina a la tschertga da tals cudeschs, ed hai chattà in en tes "Stutenbiss". Grazia fitg per il divertiment!
Salids Chatrina

Quai è ina charta ad ina da mias auturas preferidas svizras, a Milena Moser. Ses cudeschs sur da schlampras che baivan vinars cur ch’ellas han anc en il pischama hai jau legì gia sco teenager. Milena Moser scriva cudeschs, istorgias divertentas, che passan sco in film, che fan vegnir dependent sco ina seria a la televisiun. Milena Moser è anc dapli ina da mias auturas preferidas, dapi che jau hai fatg in curs da scriver tar ella. "Mintgin sa scriver" quai è sia devisa e "betg avair tema dals critichers, cunzunt betg da quels a l’intern" è ses recept per scriver. Sper quai; blera inspiraziun da la vita da mintgadi ed ina fantasia sco in uffant. Cun regurdanzas e siemis dad uffants, da mattas ha da far era ses pli nov cudesch "Stutenbiss".
Quai è l’istorgia dad ina columnista che inscuntra suenter blers onns puspè sia amia ch’ella aveva sco matta. L’amia ha uss la farma da chavals – quella ch’ellas duas vulevan adina avair ensemen. Lur siemi ha però chattà ina fin andetga, cur ch’ellas han inscuntrà l’um en il guaud ...
Milena Moser: Stutenbiss Blessing Verlag 2007
www.milenamoser.com